ང་ཚོས་བོད་ཀྱི་རིག་གནས་ལ་གདེང་འཇོག་བྱེད་སྐབས།མཐའ་གཅིག་ཏུ་སྔོན་ཐོན་ཡིན་ཞེས་ཤོད་མི་རུང་ལ།མཐའ་གཅིག་ཏུ་རྗེས་ལུས་ཡིན་ཞེས་དེ་བས་ཤོད་མི་རུང་།ཁོ་བོས་བལྟས་ན།རིག་གནས་ཅི་འདྲ་ཞིག་ཡིན་རུང་སྤྱི་ཚོགས་ཀྱི་ཆབ་སྲིད་དཔལ་འབྱོར་རྨང་གཞིར་བྱས་པ་ལས་ཐོན་པའི་རྒྱུ་མང་ཅན་གྱི་རྙོག་འཛིང་ཕུང་པོ་ཞིག་ཡིན་དགོས་པས།སྔོན་ཐོན་གྱི་རིག་གནས་དང་རྗེས་ལུས་ཀྱི་རིག་གནས་ཞེས་པ་ཡང་ཆབ་སྲིད་དཔལ་འབྱོར་གྱི་རིན་ཐང་འདུ་ཤེས་ཀྱི་སྟེང་ནས་གཏན་ལ་ཕབ་པ་ཞིག་རེད་འདུག་ལ།དེ་ཡང་ལྟོས་མེད་རྟག་མཐའ་ཅན་དུ་མ་གྲུབ་པར་ལྟོས་བཅས་རྟེན་འབྲེལ་དུ་གྲུབ་དགོས་པ་ཞིག་ཡིན་ན།སྤྱིར་གཞི་ཧྲིལ་པོ་གཅིག་ནང་གི་རིག་གནས་ལ་སྔོན་ཐོན་དང་རྗེས་སུ་ལུས་པའི་རྣམ་དབྱེ་འབྱེད་རྒྱུ་མེད་ཀྱང་།གཞི་ཐ་དད་པ་གཉིས་བསྡུར་ཚེ་ཡུལ་དུས་གང་ཡང་རུང་བ་ཞིག་ལ་དམིགས་ཏེ་སྔོན་ཐོན་དང་རྗེས་སུ་ལུས་པའི་དབྱེ་བ་རེ་ཡོང་ངེས་རེད།དེ་ལྟའི་སྔོན་ཐོན་གྱི་རིག་གནས་དེར་ཡང་རྒྱ་བསྐྱེད་དང་སིམ་འཛུམ་གྱི་བྱེད་ལས་ལྡན་པ་དང་།རྗེས་ལུགས་ཀྱི་རིག་གནས་ནི་ཟོན་སྐྱོར་དང་བག་འཁུམ་གྱི་གནས་སུ་ལུས་ཀྱི་ཡོད།མདོར་ན་སྔོན་ཐོན་གྱི་རིག་གནས་ནི་རང་དབང་གི་ཕྱོགས་སུ་འཕེལ་རྒྱུས་སུ་འགྲོ་བ་ཡིན་ལ།རྗེས་ལུས་ཀྱི་རིག་གནས་ནི་གཞན་དབང་གི་ཕྱོགས་སུ་ཉམས་རྒུད་དུ་འགྲོ་ངེས་ཡིན་འདུགདེ་ལྟའི་གནས་ལུགས་ཀྱི་སྟེང་ནས་བོད་ཀྱི་རིག་གནས་ལོ་རྒྱུས་ལ་ཕྱི་མིག་བལྟས་ཚེ།བོད་ཀྱི་རིག་གནས་དེ་ཡང་སྐབས་དེ་དང་དེའི་འཛམ་གླིང་མི་རིགས་ཁག་གི་རིག་གནས་དང་འདྲ་བར།སྐབས་རེར་སྔོན་ཐོན་དང་སྐབས་རེར་རྗེས་སུ་ལུས་པའང་མཐོང་ཐུབ།གང་ལྟར་སྔོན་ཐོན་དང་རྗེས་ལུས་གང་ཞིག་ཡིན་རུང་སྐབས་དེ་དང་དེའི་སྤྱི་ཚོགས་ཀྱི་ཆབ་སྲིད་དཔལ་འབྱོར་དར་རྒུད་ཀྱིས་ཐག་བཅད་པ་ཞིག་ཡིན་པ་ལས།མི་རྣམས་ཀྱི་འདོད་བློ་ལྟར་དུ་གྲུབ་པ་ནི་ཡེ་ནས་མ་ཡིན།ཕྱོགས་གཞན་ཞིག་ནས་བཤད་ན།རིག་གནས་ཀྱི་དར་རྒུད་དེས་ཀྱང་སྤྱི་ཚོགས་ཀྱི་ཆབ་སྲིད་དཔལ་འབྱོར་ལམ་ལུགས་ལ་གཡོ་འགུལ་ཐེབས་ཀྱི་ཡོད།དཔེར་ན།བོད་ཀྱི་ལོ་རྒྱུས་ཐོག་བཙན་པོའི་དུས་སྐབས་སུ་ཆབ་སྲིད་དཔལ་འབྱོར་མངའ་ཐང་རྒྱས་པའི་ཉེར་ལེན་ལ་བརྟེན་ནས་བོད་ཀྱི་རིག་གནས་ལ་སྔར་བྱུང་མྱོང་མེད་པའི་དར་རྒྱས་ཆེན་པོ་བྱུང་མྱོང་བ་དང་།གླང་དར་མའི་སྐབས་སངས་རྒྱས་ཆོས་ལུགས་ཀྱི་གཙོ་ཁྲིད་བྱེད་པའི་བོད་ཀྱི་རིག་གནས་དེ་ཉམས་དམས་སུ་སོང་བའི་ཉེར་ལེན་ལ་བརྟེན་ནས་བོད་བཙན་པོའི་ཆབ་སྲིད་ལམ་ལུགས་འཐོར་ཞིག་ཏུ་སོང་བ་ཡིན།དེ་བཞིན་བསྟན་པ་སྔ་དར་གྱི་འགོ་ཙམ་ནས་བོད་ཀྱི་ས་གནས་སྟོབས་ཤུགས་ཚོ་ཁག་གི་ཆབ་སྲིད་དཔལ་འབྱོར་འཕེལ་རྒྱས་ཆེན་པོ་བྱུང་བ་ལ་བརྟེན་ནས་སངས་རྒྱས་ཆོས་ལུགས་ཀྱིས་གཙོ་ཁྲིད་བྱེད་པའི་བོད་ཀྱི་རིག་གནས་ཀྱང་ཉིན་རེ་ལས་མ་བསྡད་པར་དར་འཕེལ་དུ་སོང་བ་དང་།རིག་གནས་དར་འཕེལ་ཆེན་པོ་བྱུང་བའི་ཉེར་ལེན་ལ་བརྟེན་ནས་མཐར་དུས་རབས་བཅུ་གསུམ་པའི་གནང་བོད་ཀྱི་ཆབ་སྲིད་དཔལ་འབྱོར་ལམ་ལུགས་ཀྱང་གཅིག་གྱུར་གྱི་ཕྱོགས་སུ་འཕོ་འགྱུར་བྱུང་བ་ལྟ་བུ་རེད།ལོ་རྒྱུས་ཀྱི་གནས་ཚུལ་དེ་ལྟའི་སྟེང་ནས་ང་ཚོར་བསླབ་བྱ་ཞིག་ཐོབ་བྱུང་བ་སྟེ།སྤྱི་ཚོགས་ཆབ་སྲིད་དཔལ་འབྱོར་གྱི་རྨང་གཞི་ནི་རིག་གནས་གནས་སྟངས་ཀྱི་རག་ལས་ས་ཡིན་ལ།ཆབ་སྲིད་དཔལ་འབྱོར་དེ་ཉིད་ཀྱང་དར་ཞིང་རྒྱས་པ་ཞིག་ཡོང་དགོས་ན།ངེས་པར་རིག་གནས་ལ་གཙིགས་ཆེན་དང་རིག་གནས་ཀྱི་གོར་བུར་འགྲིལ་ཤུགས་ལ་དོ་སྣང་།རིག་གནས་ཀྱི་བཀག་རྒྱ་གཏོར་བ་སོགས་བྱེད་རྒྱུན་ནི་ཤིན་ཏུ་ནས་ཀྱང་གལ་ཆེ་བ་ཞིག་ཡིན།